የትግራይ ዓለም አቀፍ የዳያስፖራ ፌስቲቫል ዝግጅት ተጠናቀቀ
አዲስ አበባ፤ ሐምሌ 20/2006 (ዋኢማ) – በትግራይ ክልል መቀሌ ከተማ ለሚካሄደው ዓለም አቀፍ የዲያስፖራ ፌስቲቫል አስፈላጊው ዝግጅት መጠናቀቁን  የክልሉ አስተዳደር ገለፀ፡፡የትግራይ ክልል ዓለም አቀፈ የዳያስፖራ ፌስቲቫል ከሐምሌ 24 እስከ 30/2006 ዓ.ም በመቀሌ ከተማ ይካሄዳል፡፡ፌስቲቫሉ የክልሉን የልማት ገጽታ በማስተዋወቅ በውጭ የሚኖሩ የክልሉ ተወላጆች የልማት ተሳታፊ እንዲሆኑ ያስችላቸዋል ተብሏል፡፡የክልሉ ርዕሰ መስተዳድር አቶ አባይ ወልዱ እንዳሉት ፌስቲቫሉ በክልሉ የትጥቅ ትግል ወቅት ከፍተኛ አስተዋፅኦ የነበራቸው የክልሉ ተወላጆች በልማት፣ ዲሞክራሲና በመልካም አስተዳደር እየተረጋገጡ ያሉ የልማት ስራዎችን በአካል ተመልክተው ክልላቸውን እንዲያለሙ ምቹ ሁኔታ ለመፍጠር ያለመ ነው፡፡አቶ አባይ የክልሉ ባለሀብቶችና ዲያስፖራዎች ስለክልሉ ያላቸውን ግንዛቤ በማስፋት ከክልሉ መንግስት ጋር ተቀራርቦ ለመስራት መልካም አጋጣሚ እንደሚፈጥርም አመልክተዋል፡፡ግልጽ የሆነ ሀገር አቀፍ የዲያስፖራ ፖሊሲ ወጥቶ በመተግበር ላይ ነው ያሉት ርዕሰ መስተዳድሩ ባለሀብቶች ይህንን በመጠቀም በሚፈልጉት የኢንቨስትመንት ዘርፍ ለመሰማራት እንዲችሉ የክልሉ መንግስት አስፈላጊውን ድጋፍ ለማድረግ ዝግጅቱ አጠናቋል ብለዋል፡፡በፌስቲቫሉ በክልሉ የተረጋገጡ የልማት ስራዎች በየዘርፉ ቀርበው እንግዶቹ የሚወያዩበት ሲሆን የክልሉ ዌብ ሳይት/ፖርታል/ ይመረቃል ተብሏል፡፡እንደ ኢሬቴድ ዘገባ በፌስቲቫሉ የተለያዩ ስፖርታዊ ዝግጅቶች ይቀርባሉ፡፡ በተመረጡ የልማት ስራዎችም የመስክ ጉብኝት እንደሚካሄድ ታውቋል፡፡